நாங்கள் வாங்கிய இடத்தைச் சுற்றியுள்ள தடுப்புக் கற்களுக்கு கையில் கொண்டு சென்ற பெயிண்டை அடிப்பதற்குள் மணி 4ஐக் கடந்திருந்தது. பின்னர் வீடு திரும்புவதற்காக ஆட்டோ பிடிக்கலாம் என்றால் அந்த இடத்திற்கு ஆட்டோக்களே அதிகமாக வராது என்றும் உள்ளூர்க்காரர்கள் சைக்கிளிலோ டவுன் பஸ்ஸிலோதான் நெமிலிக்குச் சென்று வருவார்கள் என்றும் அங்கிருந்த முதியவர் சொன்னார். சரி 5 கிலோ மீட்டர் தூரம் இனி நடக்க வேண்டியதுதான் என்று நடக்க ஆரம்பித்து சிறிது நேரத்தில் அந்தப் பக்கமாகச் சென்றுகொண்டிருந்த ஒரு மாட்டுவண்டியில் லிஃப்ட் கேட்டு ஏறி ஒரு வழியாக நெமிலி வந்து சேர்ந்தோம்.